
Forord

Pedagogisk psykologi er et fagområde som inneholder kunnskap om utvikling, læring, motivasjon, undervisning og mange andre tema. Det har mye å tilby studenter, lærere og foreldre som ønsker kunnskap om samspillet mellom individuelle forskjeller og læringsmiljøet.

Denne boken henvender seg til studenter innenfor pedagogikk, didaktikk, lærerutdanning og psykologi, og til lærere i skolen. Den er også skrevet for andre som har interesse for pedagogisk psykologi innenfor grunnskole, videregående skole og høyere utdanning. Boken inneholder grunnleggende teori innenfor pedagogisk psykologi, og praktisk bruk av denne teorien. Den er organisert i tre deler:


	Del 1 Perspektiver og utvikling. Denne delen beskriver pedagogisk psykologi ut fra et faglig perspektiv ved å diskutere forholdet mellom pedagogikk, psykologi og tilgrensende fagtradisjoner, ulike perspektiver på pedagogisk psykologi, og utviklingsområder blant barn og unge.


	Del 2 Læring og motivasjon. Denne delen beskriver pedagogisk psykologi ut fra elevens perspektiv ved å gi kunnskap om forutsetninger for læring, kognitive funksjoner, læring som konstruktiv og sosial prosess, læringsstrategier og motivasjon.


	Del 3 Undervisning og vurdering. Denne delen beskriver pedagogisk psykologi ut fra lærerens perspektiv ved å gi kunnskap om undervisningsplanlegging, undervisningsmetoder, klasseledelse, bruk av digitale verktøy og vurderingsformer.




Boken inneholder referanser både til etablert litteratur og til nyere forskning. I tillegg viser boken til opplæringsloven, forskrifter og andre kilder som er viktige innenfor en norsk skolekontekst.

Takk til Cappelen Damm Akademisk og redaktør Mary-Ann Hjemdahl for god oppfølging. Takk også til en anonym fagfelle for konstruktive råd. Jeg håper at boken vekker din interesse for pedagogisk psykologi.

DEL 1
Perspektiver og utvikling

Pedagogisk psykologi er et fagområde som inneholder kunnskap om læring, undervisning, utvikling, klasseledelse, motivasjon og vurdering. Dette fagområdet har utviklet seg fra ulike filosofiske tradisjoner til en vitenskapelig disiplin med bruk av systematisk forskning. Forskningsbasert kunnskap har gitt grunnlag for praktisk arbeid med pedagogisk psykologi. Målet er å tilrettelegge for best mulig undervisning og læring.

Pedagogisk psykologi inneholder flere perspektiver, inkludert atferdsperspektivet, det kognitive perspektivet, det konstruktivistiske perspektivet og utviklingsperspektivet. Atferdsperspektivet tar utgangspunkt i læring som atferdsendring. Det kognitive perspektivet beskriver læring som informasjonsprosesser med utgangspunkt i persepsjon og hukommelse. Det konstruktivistiske perspektivet beskriver læring som aktiv oppdagelse av kunnskap. Utviklingsperspektivet beskriver hvordan utvikling av kognitive, sosioemosjonelle, personlige og evnemessige egenskaper har betydning for læring.

Denne delen av boken tar for seg pedagogisk psykologi som et samspill mellom pedagogikk og psykologi, den historiske bakgrunnen for pedagogisk psykologi, og hvordan pedagogisk psykologi er delt inn i ulike perspektiver. Den beskriver også hvordan kunnskap om utvikling er viktig for å forstå barn og unge i en læringssituasjon.








1
Pedagogikk og psykologi

Pedagogisk psykologi kan defineres som psykologi anvendt på studiet av utvikling og læring i utdanningssituasjoner (Reynolds & Miller, 2003). Fagområdet gjør bruk av psykologisk teori og metode for å forstå samspillet mellom individuelle forskjeller og læringsmiljøet. Pedagogisk psykologi undersøker hvordan utvikling av kognitive og sosioemosjonelle ferdigheter har betydning for læring. Individuelle forskjeller i intelligens, personlighet, kognisjon, motivasjon, selvregulering og selvoppfatning er også viktige tema innenfor pedagogisk psykologi. For å forstå pedagogisk psykologi, er det nyttig å ta utgangspunkt i fagene pedagogikk og psykologi.

Pedagogikk er kunnskap om undervisning, læring, oppdragelse og utvikling. Faget er nært knyttet til filosofi, sosiologi og psykologi, men har som selvstendig disiplin sitt grunnlag i diskusjon av «de store spørsmål» om utdanning og oppdragelse. På den ene siden problematiserer pedagogikken hva som er betingelsene for å bli en uavhengig, fri og ansvarlig person. På den annen side har den også et smalere fokus på hvordan undervisning i skolen kan gi elever kunnskap og ferdigheter. Pedagogikk er kunnskap om utdanning, mens utdanning i seg selv gjør bruk av pedagogisk kunnskap.

Psykologi er det vitenskapelige studiet av atferd og mentale prosesser. Atferd er alt vi kan observere av handlinger hos en person eller en gruppe personer, inkludert prosesser i kroppen og nervesystemet. Mentale prosesser er tanker, følelser og opplevelser som oppstår i forbindelse med atferd. Psykologien består av mange ulike faglige perspektiver og retninger som er relevante for pedagogikken, inkludert kognitiv psykologi, atferdspsykologi og utviklingspsykologi. Mens psykologien inneholder kunnskap om atferd og mentale prosesser, beskriver pedagogikken hvordan utdanning påvirker oss. Dermed kan vi si at pedagogisk psykologi utforsker psykologiske prosesser i sammenheng med læring og undervisning.

Pedagogikk og psykologi har til dels ulikt metodisk fokus (Snowman, 1997). Kvalitative forskningsmetoder i form av intervjuundersøkelser, dokumentanalyser og teoretiske begrepsanalyser er mer vanlig i pedagogikken enn i psykologien. Psykologien gjør ofte mer bruk av kvantitative metoder, for eksempel testing av prestasjonsnivå eller intelligens, og målinger med bruk av spørreskjema eller registrering av atferd. Store deler av den pedagogiske psykologien bruker også kvantitative metoder. Tabell 1.1 gir en oversikt over kjennetegn på pedagogikk, psykologi og pedagogisk psykologi.


Tabell 1.1 Noen kjennetegn på pedagogikk, psykologi og pedagogisk psykologi


	Pedagogikk


	Utdanning


	Oppdragelse


	Betingelser for læring


	Undervisning




	Pedagogisk psykologi


	Læreprosesser som bearbeiding av informasjon og som atferd


	Hvordan individuelle forskjeller har betydning for læring


	Undervisningsmetoder og metoder for instruksjon


	Utvikling av sosiale, emosjonelle og kognitive prosesser som er viktige for læring






	Psykologi


	Atferd


	Mentale prosesser


	Utvikling


	Bearbeiding av informasjon








Pedagogisk psykologi inkluderer kunnskap om undervisningsmetoder og ulike prosesser som foregår ved læring, og beskriver i utgangspunktet læringsprosesser blant barn og unge, samt sosiale, emosjonelle og kognitive prosesser som er viktige for læring gjennom hele livsløpet. Den beskriver også hvordan undervisningsplanlegging og klasseledelse påvirker læring. Målet er å forstå og forbedre undervisning og læring ved hjelp av effektive undervisningsmetoder, motivasjon, klasseledelse og vurderingsformer som øker elevenes kompetanse. Resten av dette kapittelet diskuterer samspillet mellom pedagogikk og psykologi, den historiske bakgrunnen for dette faget, og fremveksten av pedagogisk psykologi slik vi kjenner fagfeltet i dag.


Pedagogisk psykologi

Selve begrepet pedagogisk psykologi indikerer at dette fagfeltet er en psykologisk disiplin. Likevel er det grunn til å spørre om pedagogisk psykologi tilhører pedagogikken eller psykologien, eller om det er en selvstendig fagtradisjon (Sæther, 2016). Et problem med å betrakte pedagogisk psykologi som «psykologi anvendt på utdanning» er at den pedagogiske psykologien er utviklet av fagtradisjoner utenfor pedagogikken. For eksempel er psykologien opptatt av motivasjon, personlighet og selvoppfatning. Dette er temaer som har relevans for utdanning, men som ikke springer ut fra hvordan pedagogikken undersøker utdanning.

Det kan argumenteres for at pedagogisk psykologi er et eget fagfelt om det vitenskapelige studiet av psykologi i utdanning (Wittrock, 1992). På den annen side kan pedagogisk psykologi også betraktes som den psykologiske delen av pedagogikken, og kan dermed kalles for psykologisk pedagogikk (Rørvik, 1968; Sæther, 2016). Spørsmålet er om pedagogikken skal importere kunnskap fra psykologien, eller om pedagogikken skal utvikle sin egen kunnskap basert på utfordringer knyttet til undervisning og oppdragelse.

I en europeisk (kontinental) tradisjon blir pedagogikk ofte beskrevet som en selvstendig disiplin (Biesta, 2013), mens angloamerikansk tradisjon bruker begrepet utdanningsvitenskap (educational science) som et møte mellom en rekke fagtradisjoner uten noe felles teorigrunnlag som virker samlende (Sæther, 2016). Utdanningsvitenskap er et bredere fagområde enn pedagogikk. Det inneholder forskning og analyse av utdanningsfaglige spørsmål med utgangspunkt i flere ulike fagdisipliner, blant annet pedagogikk, psykologi og pedagogisk psykologi. Pedagogisk psykologi omtales som educational psychology på engelsk, som en parallell til educational science. Den pedagogiske psykologien er kunnskapsgrunnlag for mange deler av utdanningsvitenskapen, for eksempel instruksjonsdesign, utdanningsteknologi og utvikling av læreplaner.

Pedagogikk er til dels et smalere felt enn utdanningsvitenskap, og undersøker hvordan lærere aktiviserer elever, skaper læringsmiljø og tilpasser undervisningsmetoder til elevenes behov. I tillegg bygger pedagogikk på praktisk kunnskap om læreres egen erfaring med undervisning. Pedagogikken tar ofte hensyn til kultur, kontekst og spesifikke læringsmål. Utdanningsvitenskap er mer generell og bygger på flere disipliner, mens pedagogikken tar for seg mer spesifikke spørsmål knyttet til undervisning og læring. Likevel er det et samspill mellom utdanningsvitenskap og pedagogikk, og de to tradisjonene utfyller hverandre. Tabell 1.2 gir en oversikt over forholdet mellom utdanningsvitenskap, pedagogikk og pedagogisk psykologi.


Tabell 1.2 Relasjonen mellom utdanningsvitenskap, pedagogikk og pedagogisk psykologi


	Utdanningsvitenskap

	
	Forskning og analyse av utdanningsfaglige spørsmål med utgangspunkt i flere ulike fagdisipliner


	Empiriske undersøkelser av læring og utdanning for å forbedre praksis


	Inkluderer pedagogisk psykologi, læringsteorier, vurdering og evaluering






	Pedagogikk

	
	Undersøker praktiske sidene ved undervisning, læring, undervisningsmetoder og læringsstrategier


	Inkluderer kunnskap fra utdanningsvitenskap og praktisk kunnskap fra læreres erfaring


	Tar ofte hensyn til kultur, kontekst og spesifikke læringsmål






	Pedagogisk psykologi

	
	En del av psykologien som deler interessefelt med pedagogikken


	Kunnskapsgrunnlag for utdanningsvitenskap


	Informerer pedagogikken om effektiv læring og undervisning, utvikling, klasseledelse, motivasjon og vurdering








Kritikere hevder av det er problematisk å knytte andre fagdisipliner, for eksempel psykologien, tett opp til pedagogikken. Det reduserer egenarten til pedagogikken som selvstendig disiplin (Sæverot & Torgersen, 2012). Å bruke en annen fagtradisjon som hjelpedisiplin for pedagogikken er noe annet enn å etablere pedagogisk psykologi som en selvstendig «bindestreksdisiplin». Selv om det er viktig at pedagogikken inkluderer impulser fra andre fagdisipliner, er det viktig å fremheve pedagogikken som en selvstendig disiplin. På den annen side er også pedagogikken avhengig av innspill fra andre faglige tradisjoner enn sin egen. For eksempel er spørsmålet om læring sentralt i både pedagogikken og psykologien, og det ville være kunstig å sette opp et absolutt skille mellom de to disiplinene. Når vi studerer atferd og opplevelser blant elever, er det nærliggende å bruke psykologisk kunnskap, og denne kunnskapen beriker pedagogikken.


Pedagogikk, psykologi og didaktikk

Diskusjonen om forholdet mellom pedagogikk og psykologi viser at pedagogisk psykologi berører spørsmål knyttet til undervisning og undervisningspraksis. Den delen av pedagogikken som spesifikt tar for seg undervisning, kalles for didaktikk. Didaktikkens område har også relevans for pedagogisk psykologi fordi begge fagtradisjonene er opptatt av hvordan god undervisning gir god læring.

Didaktikk betyr opprinnelig undervisningskunst eller læren om undervisning. Mens pedagogikk omhandler læring og oppdragelse i en bred forstand, er didaktikken opptatt av undervisningens hva, hvordan og hvorfor. Hva skal undervisningen inneholde? Hvordan skal undervisningen foregå? Hvorfor skal undervisningen inneholde bestemte elementer? For å besvare disse spørsmålene, er det nyttig å ta utgangspunkt i et skille mellom didaktikk/danning og læreplan/fag. Læreplan og faglig innhold er noe som både lærere og elever forholder seg til som definerende for skolens innhold. Likevel er skolen noe mer enn overføring av fagkunnskap fra læreplan til elev. Det er her danning og didaktikk kommer inn i bildet. Danning er det som skjer med eleven som følge av lærerens didaktiske grep i undervisningen i samspill med faglig innhold. Relasjonen mellom elev, lærer og faglig innhold er beskrevet som den didaktiske trekant (Künzli, 2000), se figur 1.1.

Figur 1.1 Den didaktiske trekant (Künzli, 2000)


Den didaktiske trekanten beskriver relasjonen mellom elev, lærer og faglig innhold som en erfaringsakse, en representasjonsakse og en relasjonsakse:


	Erfaringsaksen mellom elev og faglig innhold viser hvordan elever tar til seg faglig innhold (fag → elev) og hvordan elever erfarer det faglige innholdet på bakgrunn av sin egen forkunnskap (elev → fag).


	Representasjonsaksen er forbindelsen mellom lærer og fag, der faglig innhold bestemmer lærerens undervisning (fag → lærer) og der læreren selv påvirker undervisningens faglige innhold (lærer → fag).


	Relasjonsaksen beskriver forholdet mellom lærer og elev som den personlige og sosiale dimensjonen ved undervisningen, der lærer påvirker elev (lærer → elev) og elev påvirker lærer (elev → lærer).




Didaktikk som forholdet mellom elev, lærer og faglig innhold kan utvides til å inkludere deltakerforutsetninger, mål, rammefaktorer, innhold, arbeidsmetoder og evaluering. Disse faktorene er beskrevet innenfor den didaktiske relasjonsmodellen (Bjørndal & Lieberg, 1978; Hiim & Hippe, 2009). Modellen viser hvordan ulike didaktiske elementer påvirker hverandre, som følger:


	Deltakerforutsetninger. Hvilke forutsetninger har elevene? Hvilke holdninger og verdier? Hva vet de om læringsinnholdet? Hva er nytt for dem?


	Mål. Hva er målet med undervisningen? Hvilke kompetansemål skal elevene utvikle? Hvordan skal målene tilpasses elevenes læring?


	Rammefaktorer. Hvilke muligheter og begrensninger gir undervisningen? Hvilke praktiske forutsetninger er til stede? Hvilken tidsramme? Hvilke fysiske omgivelser? Hvilke ressurser/materialer er tilgjengelige?


	Innhold. Hva skal elevene lære? Hvilke kriterier ligger til grunn for valg av innhold? Hvordan har innholdet sammenheng med deltakernes forutsetninger og mål?


	Arbeidsmetoder. Hvilke metoder egner seg best for å nå målene med undervisningen? Gruppearbeid eller individuelt? Hvilke pedagogiske verktøy?


	Evaluering. Ble målene nådd? Hvordan fungerte metodene i forhold til deltakerforutsetninger, mål og rammefaktorer? Hva kan forbedres?




Elementene i den didaktiske relasjonsmodellen kan brukes som utgangspunkt for planlegging, evaluering av og refleksjon over undervisning og elevenes læreprosesser. De kan brukes til å finne ut av samspill og kommunikasjon mellom lærer og elever, hvordan elevers læring skal vurderes samt hvilke læringserfaringer undervisningen skal inneholde. Alle disse temaene er også sentrale innenfor den pedagogiske psykologien.



Didaktikk og danning

Didaktikk er et hovedområde innen fagfeltet pedagogikk, og tar spesifikt for seg undervisningens innhold og metode, samt hvordan undervisningen fører til læring. Mens pedagogikk er generell kunnskap om all undervisning og læring, er didaktikken ofte knyttet til undervisning av spesifikke fag og til hvilken virkning undervisningen har på elever.

Virkningen av undervisning kalles for danning. Danning innebærer både å tilegne seg viktig kunnskap og å oppnå personlig vekst og modning. Skillet mellom hensynet til personlig vekst og hensynet til fagkunnskap gjenspeiles i at skolen har danning og utdanning som et dobbeltsidig oppdrag (Kunnskapsdepartementet, 2017, s. 9–10). På den ene siden skal undervisning i skolen gjøre et inntrykk på eleven som fører til danning. På den annen side skal undervisning sørge for at eleven tilegner seg spesifikke faglige ferdigheter, altså utdanning. Danningsoppdraget er å forme eleven både gjennom kunnskap og personlig vekst. Utdanningsoppdraget er å sørge for at eleven tilegner seg den fagkunnskap som kjennetegner bestemte fagdisipliner, og at denne fagkunnskapen gjør et inntrykk på elevene slik at de utvikler seg som personer. Utdanning er den instrumentelle nytteverdien av kunnskapstilegnelse, mens danning er den livslange prosessen som gir et helhetlig syn på tilværelsen (Hellesnes, 1992).

Didaktikk innebærer å være opptatt av hvordan undervisning fører til danning blant elever. Danningsbegrepet kommer fra den tyske Bildungtradisjonen. Bildung betyr forming, og innebærer å bli formet innenfor en bestemt kulturkrets av erfaringer som er vanlige for det samfunnet eleven lever i. For eksempel vil de fleste være enig i at kunnskap om språk, historie og vitenskap er viktig innenfor de fleste samfunn.



Kategorial danning

Et godt eksempel på tysk Bildung-tradisjon innenfor didaktikk er Wolfgang Klafki (1927–2016). Klafki (1996) var opptatt av å relatere lærestoffet til elevenes opplevelser på en levende måte for å produsere danning (Dale, 2001). Han beskrev tre former for danning: material danning, formal danning og kategorial danning. Material danning er å tilegne seg en bestemt kunnskap eller tenkemåte. Det er å tilegne seg faglig kunnskap som har verdi innenfor et samfunn og en kultur. Å være et dannet menneske er å hengi seg til kunnskap og tenkemåter som er verdsatt gjennom enighet (konsensus) om hva som er verdifullt. Formal danning er danning som personlig vekst og utfoldelse. Det er den virkningen som danningsinnholdet (den materiale danningen) har på hver enkelt elev. Virkningen kan være økt evne til kritisk tenkning, moralsk vurdering og evne til å lære eller til å skaffe seg informasjon. Kjennetegn på formal danning er personlig vekst.

Til slutt er kategorial danning en egen danningsform som bygger på samspillet mellom material og formal danning. Det er en enhet mellom objektiv kunnskap og subjektive erfaringer. Kategorial danning innebærer en dobbeltsidig åpning der et kulturinnhold åpnes for individet og individet åpner seg for kulturinnholdet. Den beskriver hvordan material og formal danning står i et dialektisk forhold til hverandre, som betyr et samspill mellom de to sistnevnte danningskategoriene. Det er ikke et kompromiss mellom material og formal danning, men en egen danningsform.

Kategorial danning forutsetter at eleven lærer om noe (material danning), men også av noe (formal danning), slik at eleven tilegner seg nye tenkemåter og oppfatninger av verden. Kategorial danning innebærer et samspill mellom det som skal læres (material danning) og det som skjer med eleven som resultat av en læreprosess (formal danning). For å oppnå material danning er det viktig å velge ut den kunnskapen som er vesentlig for å forstå faget. Dette er fagets klassiske elementer, som er egnet til å «presentere bestemte menneskelige kvaliteter så overbevisende, rystende og ettertenksomt at det maner til etterfølgelse» (Klafki, 1979, s. 175).

Hvordan oppnå kategorial danning? Hvilken undervisning skal til for å fremme danning og utdanning som det tosidige oppdraget for opplæring? Et kjennetegn på god utdanningskvalitet er å ta utgangspunkt i lærestoff som representerer grunnleggende problemer i et fag, for eksempel grunnleggende prinsipper i matematikk. Det er lærestoff som har en allmenn karakter. Klafki (1979) beskriver eksemplarisk undervisning som en metode for å oppnå kategorial danning. Denne undervisningen tar utgangspunkt i å velge ut allmenngyldige kunnskaper som tilbyr mulighet for å skape strukturer og prinsipper med overføringsverdi. Det eksemplariske innholdet i undervisningen innebærer at elever får mulighet til å tilegne seg noen overgripende kategorier, altså begreper, metoder, strukturer og verdier innenfor et fagfelt. Det er viktig å velge ut konkrete eksempler som belyser noe generelt, overordnet og abstrakt. Tabell 1.3 viser forholdet mellom material, formal og kategorial danning, samt eksemplarisk undervisning.


Tabell 1.3 Forholdet mellom ulike danningsformer (material, formal og kategorial danning) og eksemplarisk undervisning


	Material danning


	Kunnskap og tenkemåte


	Faglig innhold med bestemt verdi


	Objektiv kunnskap




	Kategorial danning


	Samspill mellom material og formal danning


	Enhet mellom objektiv kunnskap og subjektive erfaringer


	Dobbeltsidig åpning: kulturinnhold åpnes for individet og individet åpner seg for kulturinn-hold




	Eksemplarisk undervisning


	Gi elever mulighet til å tilegne seg overgripende kategorier


	Konkrete eksempler som belyser overordnede prinsipper


	Undervisning som belyser fundamental kunnskap







	Formal danning


	Personlig vekst og utfoldelse


	Kritisk tenkning, moralsk vurdering og læringsevne


	Subjektive erfaringer









Innholdet i den eksemplariske undervisningen må være elementært og fundamentalt. Når læreren bruker konkrete eksempler, må eksemplene belyse noe mer overordnet. Klafki bruker månens bevegelse i forhold til jorden som eksempel. En person kaster en stein med en bestemt kraft fra en bestemt høyde, og steinen lander et stykke unna. Dersom personen kaster steinen fra stadig større høyder og med stadig større kraft, vil steinen til slutt havne i verdensrommet og følge jordens krumming uten å lande, akkurat som månen. Dette eksempelet gir eleven grunnlag for å forstå ikke bare månens bevegelse, men også andre himmellegemer. Dette er elementær og fundamental kunnskap. I tillegg er det et eksempel på Newtons andre lov som prinsipp i fysikken, og er dermed eksempel på viktig historisk kunnskap. Eksempelet gir eleven mulighet til å forstå grunnleggende (elementære og fundamentale) prinsipper som peker ut over selve eksempelet, og slike grunnleggende prinsipper er i seg selv kategoriale.

Kategorial danning og eksemplarisk undervisning gir innhold til den didaktiske trekanten (innhold – elev – lærer) presentert tidligere i dette kapittelet. Det faglige innholdet innebærer material danning, og det som skjer med eleven kan beskrives som formal danning. Læreren er ansvarlig for at disse danningsformene til sammen fører til kategorial danning ved bruk av eksemplarisk undervisning.




Historisk bakgrunn

For å forstå pedagogisk psykologi er det nyttig å undersøke den historiske bakgrunnen for dette fagområdet. Grunnlaget for pedagogisk psykologi kan spores helt tilbake til filosofene Platon, Aristoteles, Locke og Kant. Platon mente at utdanning er en av de viktigste forutsetningene for et godt samfunn. Utdanning er ikke å motta kunnskap passivt, men å bringe frem talentet til hvert enkelt individ. Det er nødvendig med utdanning for å realisere eget potensial og for å fungere godt i et samfunn.

Aristoteles mente, i likhet med Platon, at utdanning er noe mer enn overføring av kunnskap. Det er noe mer enn å tilegne seg fagkunnskap. Utdanning er å skape et miljø som gir mulighet for kritisk tenkning, selvrefleksjon og selvstendige undersøkelser. Målet med utdanningen er å stimulere intellektuell og moralsk dyktighet. Intellektuell dyktighet læres gjennom undervisning, mens moralsk dyktighet læres ved å etablere gode vaner (Leunissen, 2017). Å etablere vaner foregår ved at elever engasjerer seg i aktiviteter gjentatte ganger, for eksempel øver på et musikkinstrument eller løser oppgaver.

Aristoteles er kjent for å skille mellom tre kunnskapsformer som er relevant for pedagogisk psykologi, nemlig episteme, techne og fronesis:


	Episteme er vitenskapelig kunnskap som er løsrevet fra kontekst, for eksempel vitenskapelig kunnskapsgrunnlag for pedagogikk, psykologi og didaktikk.


	Techne er praktiske ferdigheter om tydelig definerte situasjoner, for eksempel spesifikke undervisningsmetoder.


	Fronesis er praktisk klokskap og dømmekraft, for eksempel å bruke tidligere erfaringer for å løse et nytt problem som oppstår i undervisningen.




Til sammen utgjør episteme, techne og fronesis en helhet. For eksempel kan en lærer løse nye utfordringer i undervisningen (fronesis) med bruk av vitenskapelig kunnskap (episteme) og praktiske ferdigheter (techne). Likevel innebærer fronesis en mer reflekterende holdning til egen praksis, som alternativ til den instrumentelle tenkningen innenfor episteme og techne. Refleksjon om praksis innebærer å stille spørsmål om daglige gjøremål som vi ofte tar for gitt, noe som kan veilede oss videre (Frank, 2012), for eksempel i utviklingen av egen undervisningspraksis.


Empirisme og rasjonalisme

Pedagogisk psykologi er en vitenskap, og bygger dermed på metoder for å fremskaffe mest mulig sikker kunnskap. Utgangspunktet for vitenskapelig kunnskap er både observasjoner og undersøkelse av faglige begreper. Innenfor filosofien er det et grunnleggende skille mellom empirisme og rasjonalisme. John Locke (1632–1704) regnes som grunnleggeren av empirismen, som er antakelsen om at menneskelig kunnskap og utvikling bygger på erfaring. Med dette utgangspunktet fungerer eleven som en «blank tavle» som utvikler seg, lærer og blir formet gjennom erfaring. Også kunnskap om elever kan bygge på empiri. For eksempel er det mulig å observere hvordan elever engasjerer seg i en læringsaktivitet.

Et alternativ til empirisme er rasjonalisme, som innebærer å oppnå kunnskap gjennom fornuften ved å undersøke tankekategorier. For eksempel er det mulig å undersøke hva begreper som læring, undervisning og utdanning egentlig betyr. Rasjonalisten Immanuel Kant (1724–1804) betraktet utdanning både ut fra et individperspektiv og et samfunnsperspektiv (Sticker & Bakhurst, 2022). Individet streber etter frihet til å bestemme selv, mens samfunnet krever en viss grad av lydighet. Kant mente at vi ikke har naturlige forutsetninger for å følge samfunnets normer, og at vi behøver utdanning for å lære dette (Kant, 1803). Utdanning er en institusjon i samfunnet som speiler en felles fornuft og normer som alle mennesker kan gi sin støtte til. Samtidig er det et mål at alle skal utdanne seg til å tenke kritisk og selvstendig. Kant mente at alle behøver utdanning for å virkeliggjøre seg som personer (Bayrak, 2015). Utdanning gjør oss til mennesker, og det er bare mennesker som kan utdanne seg. Derfor er utdanning noe unikt menneskelig.

Både Lockes empirisme og Kants rasjonalisme er lett å kjenne igjen i moderne kunnskapsidealer og pedagogisk psykologi. Vitenskapelig kunnskap tar ofte utgangspunkt i mest mulig presise observasjoner, altså empiri. Lockes syn på læring som erfaring og eleven som en «blank tavle» finner vi igjen i behaviorismen, som oppstod mange år senere (se kapittel 2). Samtidig virker kunnskap om læring innenfor et samfunn som tar hensyn både til individuelle rettigheter og fellesskapsverdier. Med Kant som forbilde kan vi si at slike tankekategorier er gjenstand for rasjonell diskusjon, også innenfor den pedagogiske psykologien.



Filosofisk grunnlag for pedagogisk psykologi

Empirisme og rasjonalisme er filosofiske tradisjoner som kan brukes til å beskrive alle former for kunnskap. I tillegg finnes det tenkere som har vært spesifikt opptatt av det filosofiske grunnlaget for læring og undervisning, og som dermed har lagt et grunnlag for pedagogisk psykologi som fagområde. Eksempler på slike tenkere er Juan Vives (1492–1540), Johann Pestalozzi (1746–1827) og Johann Friedrich Herbart (1776–1841).

Juan Vives (2007) var opptatt av læringsmiljøet. Elevene burde skjermes fra forstyrrende inntrykk, skolen burde ha et godt inneklima, og det burde være nok mat tilgjengelig for elevene. Han mente at det var viktig å ta hensyn til individuelle forskjeller blant elevene, og at repetisjon var et viktig element i undervisning og læring.

Johann Pestalozzi (1898) var opptatt av undervisning basert på hensynet til individuelle forskjeller, sanselige opplevelser av omgivelsene og elevers egenaktivitet. Alle opplevelser bidrar til utdanning, inkludert erfaringer fra hjemmet, individuelle erfaringer, praktisk virke og samfunnet som helhet. Slike opplevelser er viktige for å bygge elevenes personlighet, karakter, holdning til læring og en opplevelse av å forplikte seg overfor samfunnet. Pestalozzi mente at undervisning må bryte ned faglige tema til grunnleggende bestanddeler for å bygge opp en fullstendig forståelse. Forutsatt at elever har fått tilfredsstilt grunnleggende behov for mat og trygghet, gir utdanning en indre ro og harmoni.

Johann Friedrich Herbart (1895) bygget på ideene til Pestalozzi, og baserte pedagogikk på psykologisk kunnskap for å fremme bedre læring og for å hjelpe barn til å utvikle seg som personer (Blyth, 1981). Han regnes for å være den første som brukte psykologisk kunnskap for å forstå undervisning og læring. Herbart antok at læring påvirkes av interesse, og at læreren har en viktig rolle. Når lærere skal introdusere nytt materiale for elevene, bør de ta hensyn til elevenes forkunnskap. Herbart introduserte noen trinn for undervisning, som følger:


	Forberedelse. Undersøke elevenes forkunnskap, gi dem en oversikt over målene med undervisningen og planlegge undervisningsinnholdet.


	Presentasjon. Introdusere nytt lærestoff og informasjon med bruk av varierte undervisningsmetoder.


	Assosiasjoner. Hjelpe elever med å knytte ny informasjon til kunnskap som de allerede har tilegnet seg og eksempler fra det virkelige liv.


	Generalisering. Få elever til å utlede generelle prinsipper fra spesifikke eksempler og oppfordre til kritisk tenkning.


	Anvendelse. Få elever til å gjøre bruk av ny kunnskap gjennom praktiske øvelser og problemløsning.


	Oppsummere. Sammenfatte hovedpoeng med undervisningen, fremheve nøkkelbegreper og oppklare misforståelser.




Herbart var, i likhet med Locke, en empiriker som mente at elever tilegner seg kunnskap gjennom å studere den ytre verden. Utgangspunktet for Herbart var at alle barn har et unikt potensial som må realiseres gjennom utdanning i samsvar med de verdier som er verdsatt i et samfunn. I likhet med Platon mente Herbart at vi realiserer vårt eget potensial ved å bli produktive borgere. Det er kun formell utdanning som kan gi elever et rammeverk for moralsk og intellektuell utvikling (Blyth, 1981).

Herbart anbefalte bruk av historiefortellinger og litteratur i undervisningen fordi det gir større psykologisk innsikt i det som elever skal lære enn bruk av mer formelle presentasjoner av fagstoff (Smith, 2002). Kombinasjonen av individuelt potensial og samfunnsansvar stemmer godt overens med fremveksten av demokratiske ideer etter Herbarts tid, og hans tanker er fremdeles aktuelle når vi i dag verdsetter kritisk tenkning og litterære tekster i undervisningen.

Vives, Pestalozzi og Herbart er eksempler på at pedagogisk psykologi har røtter langt tilbake i tid. Etter hvert har det utviklet seg ulike tradisjoner for tenkning og teoridannelse omkring pedagogisk psykologi. Ifølge Zimmermann og Schunck (2003) kan utviklingen deles inn i tre tidsperioder: en grunnleggende periode, etableringen av pedagogisk psykologi som vitenskap, og moderne pedagogisk psykologi.



Den grunnleggende perioden

Den grunnleggende perioden oppstod mellom 1890 og 1920, og inkluderer blant annet William James (1842–1910), Alfred Binet (1857–1911), John Dewey (1859–1952), Edward Lee Thorndike (1874–1949) og Maria Montessori (1870–1952). William James beskrev psykologi som en vitenskap og undervisning som en kunst (James, 1899). Bruk av psykologi i undervisning krever derfor fortolkning av psykologisk kunnskap. Utgangspunktet for James var at utdanning er organiseringen av tillærte vaner og atferd. Målet er å lære eleven atferd som er tilpasset sosiale og fysiske omgivelser. Lærerens oppgave er å presentere tydelig og interessant informasjon, og relatere denne informasjonen til kunnskap som eleven allerede har fra før av.

I denne første perioden av pedagogisk psykologi var viktige tema skolepsykologi, evnetesting, læring som en aktiv prosess, læring som atferd og et humanistisk perspektiv på læring og undervisning. Tabell 1.4 gir en oversikt over tema og teoretikere som preget den grunnleggende perioden for pedagogisk psykologi.


Tabell 1.4 Oversikt over tema, beskrivelse av faglig interesse og teoretikere i den grunnleggende perioden av pedagogisk psykologi


	Tema
	Beskrivelse
	Teoretikere





	Utdanning som lærte vaner

	Organisering av vaner for tilpasning til sosiale og fysiske omgivelser

	William James




	Skolepsykologi og evnetesting

	Undersøke elevers evnenivå for å tilpasse undervisningen

	Alfred Binet




	Læring som aktiv prosess

	Utgangspunkt i elevens erfaring med aktiviteter og refleksjoner over slike erfaringer

	John Dewey




	Læring som atferd

	Effektloven beskriver hvordan atferd øker eller svekkes som følge av konsekvens

	Edward Lee Thorndike




	Humanistisk perspektiv på læring

	Elevens selvstendige og selvstyrte samspill med kunnskap og ferdigheter

	Maria Montessori






Pedagogisk psykologi var viktig for etablering av skolepsykologien. Utgangspunktet for skolepsykologien var evnetesting av elever for å gi et tilbud til de elevene som ikke var i stand til å følge vanlig undervisning. Alfred Binet er kjent for å ha utviklet intelligenstesting for å måle elevers evnenivå (Binet & Simon, 1916). Han undersøkte elever som hadde vansker med å følge normal undervisning, og han hadde tro på at de kunne forbedre seg ved hjelp av tilpasset undervisning. Intelligens og intelligenstesting er nærmere beskrevet i kapittel 4. Etter hvert har skolepsykologien utviklet seg til å inkludere en rekke metoder og tilnærminger. Skolepsykologien undersøker kognitive, atferdsmessige og emosjonelle prosesser som oppstår under utdanning (Farrell, 2010).

John Dewey tok utgangspunkt i at interaksjon med omgivelsene er grunnlaget for læring. Samspillet med omgivelsene gir kunnskap i form av nye begreper, ideer og handlemåter som hjelper hver enkelt til å forme sin egen forståelse. Han var opptatt av at læring er en aktiv prosess, ikke en passiv overføring av informasjon (Dewey, 2017). Læring foregår ved at eleven lærer av erfaring med å gjøre noe aktivt, og Dewey knyttes til begrepet learning by doing.1 Dewey tar utgangspunkt i elevers erfaring med å utføre aktiviteter, og utdanning er å reflektere over slike erfaringer. Likevel er aktivitet i selg selv ikke tilstrekkelig for å oppnå læring. Elever må i tillegg reflektere over betydningen av aktivitetene. Aktivitet og refleksjon er en todelt prosess som fører til læring.

Dewey mente at elever har en naturlig tendens til å utforske verden alene eller sammen med venner, medelever, foreldre og lærere. Denne utforskningen gir grunnlag for erfaring. Lærerens oppgave er å gi elevene mulighet til å rekonstruere egen erfaring i lys av faglig kunnskap slik den er beskrevet i en læreplan. Læreren bruker samspillet mellom elev og læreplan som en pedagogisk prosess. Det betyr å tilpasse undervisningen til kunnskap og ferdigheter eleven allerede har tilegnet seg.

Ifølge Dewey bygget den tradisjonelle skolen for mye på etablert kunnskap og fagstoff som eleven skal tilegne seg. En slik skole fører til reproduksjon av fagstoff og manglende mulighet for å gi næring til elevers forestillinger. Selv om den faglige kunnskapen beskrevet i læreplaner er grunnlaget for utdanning, er det elevens erfaring gjennom aktivitet som skal være utgangspunktet for tilegnelse av faget (Dewey, 1963). Dermed betrakter Dewey undervisning som en videreutvikling av elevenes kunnskap, erfaringer og interesser. Læreren gir ikke direkte instruksjon, men arbeider mer indirekte med å tilrettelegge omgivelser som gir elevene mulighet for erfaring gjennom egenaktivitet.

Edward Lee Thorndike var tilhenger av å bygge undervisningspraksis på vitenskapelig evidens og måling av atferd, en retning som etter hvert ble kjent som behaviorismen (se kapittel 2). Han er kjent for effektloven (law of effect), som beskriver hvordan atferd øker dersom den blir etterfulgt av noe behagelig (for eksempel mat) og svekket dersom den følges av noe ubehagelig (for eksempel en høy lyd). Å tilegne seg ferdigheter er resultat av erfaringer med å forbinde (assosiere) stimuli og respons (Thorndike, 1912). Thorndike mente at læring foregår gradvis i små skritt. Læring i én situasjon overføres til en ny situasjon kun dersom de to situasjonene er nokså like. Han var opptatt av å lære gjennom mestring av ferdigheter som gir grunnlag for gradvis mestring av nye ferdigheter. Prinsippene som Thorndike beskrev, ligger til grunn for utviklingen av behaviorismen og det vi i dag kaller for operant betinging (se kapittel 2).

Som et alternativ til behaviorismens vektlegging av atferd og miljø, oppstod humanistisk tenkning om læring og utdanning. Maria Montessori (2013) tok utgangspunkt i at læring er et samspill mellom faglig kunnskap og elevens selvstyrte aktiviteter. I et humanistisk perspektiv innebærer læring en oppdagelse av seg selv. Det er å realisere eget potensial (Rogers, 1957). Denne retningen tar utgangspunkt i bevisste og subjektive opplevelser som vi alle har av oss selv. Det humanistiske perspektivet legger til grunn at behov for selvrealisering motiverer for læring (se kapittel 2). Et humanistisk syn på læring ligger til grunn for det vi i dag kaller for elevaktiv læring (se kapittel 5).



Pedagogisk psykologi som vitenskap

Etableringen av pedagogisk psykologi som egen vitenskap foregikk mellom 1920 og 1960. I denne perioden var arbeidsmarkedet dårlig, og mange valgte derfor å ta videregående og høyere utdanning. Det oppstod en progressiv bevegelse innenfor utdanning som tok avstand fra tradisjonelle læreplaner, tradisjonell undervisning og bruk av ytre motivasjonsfaktorer (karakterer). Bevegelsen fremhevet utvikling av elevenes talent gjennom erfaringsbasert læring. Problemløsning, kritisk tenkning, gruppearbeid og læring av sosiale ferdigheter var viktige tema. Etableringen av pedagogisk psykologi som vitenskap inkluderte bidrag fra blant annet Ralph Tyler (1902–1994), Lev S. Vygotskij (1896–1934) og Jean Piaget (1896–1980). Tabell 1.5 gir en oversikt over teoretikere og tema som var viktige for etableringen av pedagogisk psykologi som vitenskap.


Tabell 1.5 Oversikt over tema, beskrivelse av faglig interesse og teoretikere for etablering av pedagogisk psykologi som vitenskap


	Tema
	Beskrivelse
	Teoretiker





	Erfaringsbasert læring

	Læringsplan beskriver mål som gir retning for valg og organisering av ulike læringserfaringer

	Ralph Tyler




	Læring som forutsetning for utvikling

	Den nære utviklingssonen som forskjellen mellom faktisk og fremtidig utviklingsnivå

	Lev S. Vygotskij




	Kognitiv utvikling

	Utvikling av kognitive skjema som trinnvis utvikling av forståelse

	Jean Piaget






Ralph Tyler bygget på Deweys erfaringsbegrep. Han var også opptatt av samspillet mellom elev og omgivelser, og hvordan læring foregår gjennom aktiv deltakelse. Tyler (1949) beskrev hvordan læreplanen kan ta utgangspunkt i diskusjon av følgende spørsmål: Hva er målene med elevenes utdanning? Hvilke læringserfaringer kan brukes for å oppnå disse målene? Hvordan kan læringserfaringene organiseres? Hvordan kan vi vurdere om målene er oppnådd? Disse spørsmålene kan beskrives som en firetrinns prosess:


	Beskrive mål


	Velge læringserfaringer


	Organisere læringserfaringer


	Evaluere læreplanen




Evaluering av læreplanen har to funksjoner: Å evaluere hvorvidt elevene har oppnådd målene med læreplanen, og å vurdere om selve læreprosessen (læringserfaringene) har vært effektive. Vurdering av måloppnåelse kalles summativ vurdering, mens vurdering av læreprosessen kalles formativ vurdering (ulike vurderingsformer er nærmere beskrevet i kapittel 14). Tyler fremhevet betydningen av erfaring ved å beskrive tre typer læringserfaringer:


	Kontinuitet. Viktige faglige mål med læringen må gjentas mange ganger og på ulike måter for at elevene skal lære dem skikkelig.


	Rekkefølge (sekvens). Bygge læringserfaringer på hverandre i hensiktsmessig rekkefølge slik at eleven oppnår stadig dypere kunnskap.


	Integrasjon. Relatere læringserfaringer til hverandre slik at elever opplever sammenheng mellom dem.




Tyler beskrev spenningen mellom undervisning som bygger ensidig på fagets premisser, og undervisning som bygger ensidig på elevenes premisser. Han hevdet av ingen av posisjonene er tilstrekkelige. God utdanning er et samspill mellom hensyn til faget og hensyn til elevenes erfaring. De overordnede målene er at elevene skal forstå verden for å forbedre samfunnet. De skal læres opp til demokratiske verdier og kritisk tenkning, og til å stole på egne vurderinger. Tyler beskriver en utdanningsfilosofi som gir pedagogikken et normativt innhold, altså at den beskriver hva utdanning bør være.

Lev S. Vygotskij er mest kjent for å beskrive den nære utviklingssonen (zone of proximal development – ZPD). Den nære utviklingssonen beskriver forskjellen mellom det faktiske utviklingsnivået til en person og det utviklingsnivået som det er mulig å oppnå ved hjelp av en person med mer kunnskap og erfaring, for eksempel en lærer eller en mer erfaren medelev. Vygotskij brukte begrepet stillasbygging (scaffolding) for å beskrive hvordan andre kan bidra til læring og utvikling (Vygotskij, 1931/1991). Læren bygger et «kunnskapsstillas» rundt eleven som fremmer læringsprosessen. Stillasbygging er å tilby ledetråder, vise hvordan en oppgave kan løses, gi tilbakemelding og veilede. Dette begrepet ble opprinnelig introdusert av Bruner (se senere i dette kapittelet). Etter hvert som kompetansen øker, fjernes stillaset gradvis. Eleven tar stadig mer ansvar, for til slutt å løse oppgaver selvstendig. Dermed er lærerens hjelp internalisert av eleven, slik at eleven selv kan løse oppgaver på egen hånd. Læring som et samspill mellom eleven og andre personer foregår innenfor rammen av samarbeidslæring eller medelevundervisning/samlæring (peer tutoring). For Vygotskij er utviklingsnivå definert av de oppgavene som en person kan utføre. Læring går forut for utvikling, og utvikling foregår som følge av hjelp fra andre som er internalisert (Vygotsky, 1931/1991).

Jean Piaget hadde som utgangspunkt å undersøke hvordan hvert individ tilpasser seg omgivelsene gjennom kognitiv utvikling (Piaget, 1955). Det kognitive beskriver kapasiteten for å bearbeide informasjon slik at det er mulig å forstå verden og løse problemer. Piaget beskrev hvordan hver enkelt av oss utvikler kognitive skjema som redskaper for samspill med omverden. Utviklingen av kognitive skjema foregår trinnvis mellom null og 16 år. Hvert trinn representerer kvalitativt ulike måter å forstå og å bearbeide informasjon. Kapittel 3 gir en nærmere beskrivelse av utviklingstrinnene og beskrivelse av hvordan kognitive skjema utvikles. For Piaget var det viktig å tilpasse undervisningen til elevens kognitive utviklingstrinn.



Moderne pedagogisk psykologi

Moderne pedagogisk psykologi oppstod etter 1960 med bidrag fra blant annet Jerome Bruner (1915–2016), Benjamin S. Bloom (1913–1999) og Albert Bandura (1925–2021). Denne perioden var preget av en fortsatt interesse for læring som erfaring. Det oppstod også en endring fra å være opptatt av atferd (behaviorisme) til et kognitivt syn på pedagogisk psykologi. Tabell 1.6 gir en oversikt over temaer innenfor moderne pedagogisk psykologi.


Tabell 1.6 Oversikt over tema, beskrivelse av faglig interesse og teoretikere som kjennetegner moderne pedagogisk psykologi


	Tema
	Beskrivelse
	Teoretiker





	Erfaringsbasert læring

	Lærer legger til rette for ulike læringsepisoder der elever kan tilegne seg ny informasjon og omforme informasjonen til nye situasjoner

	Jerome Bruner




	Instruksjon basert på læringsmål

	Kommunisere tydelige læringsmål og undervisning som aktiviserer elevene med bruk av ulike kunnskapskategorier

	Benjamin S. Bloom




	Modellæring

	Læring som følge av observasjon med bruk av kognitive ferdigheter som oppmerksomhet, retensjon, reproduksjon og motivasjon

	Albert Bandura






Jerome Bruner var, i likhet med Dewey og Tyler, opptatt av elevenes erfaring. Han fremhevet at elever lærer gjennom oppdagelse av ideer ved hjelp av at læreren fremskaffer ulike læringsepisoder. Disse episodene består av å tilegne seg ny informasjon, omforme denne informasjonen til nye situasjoner, og gjennomgå vurdering av om informasjonen blir brukt på hensiktsmessig måte i spesifikke situasjoner. Øvelse i selvstendig oppdagelse lærer eleven å tilegne seg informasjon på en måte som gjør at informasjonen blir mer tilgjengelig for senere problemløsning (Bruner, 1961). Ved å vektlegge elevenes selvstendige problemløsning gjennom utforskning og eksperimentering, videreførte Bruner den kognitive tilnærmingen til pedagogisk psykologi som ble introdusert av Piaget. Ifølge Bruner er elever bedre i stand til å huske kunnskap de har lært på egen hånd enn kunnskap de har tilegnet seg gjennom instruksjon fra en lærer. Bruner er, i likhet med Dewey (1916), assosiert med det pedagogiske slagordet learning by doing. Begrepet stillasbygging (scaffolding) ble introdusert av Bruner, men er også knyttet til Vygotskij, som nevnt tidligere i dette kapittelet.

Benjamin S. Bloom var opptatt av å kommunisere tydelige læringsmål og undervisning som aktiviserer elevene (Bloom, 1976). Han utviklet ulike kategorier av læringsmål, fra de enkleste til de mer komplekse. Ifølge Bloom er det viktig at lærere gir elever tilbakemelding på deres styrker og svakheter. Med riktig instruksjon kan alle elever lære. Bloom er mest kjent for å ha utviklet en taksonomi for ulike læringsmål, som du kan lese mer om i kapittel 10.

Albert Bandura forutsatte at læring ikke bare foregår som følge av direkte erfaring, slik som Thorndike (se ovenfor) forutsatte, men også som følge av observasjon av andre personer. Et barn kan observere en annen person utføre en handling, og så bruke denne observasjonen som grunnlag for egen atferd (Bandura, 1972). Et eksempel er Bobo-dukke-eksperimentet, som bestod av en person som utøvde aggresjon mot en dukke (Bobo) med slag og spark mot dukken. Barn som så dette, gjentok handlingene når de hadde tilgang til Bobo-dukken. Bandura utformet sosial læringsteori, som beskriver hvordan observasjon av modeller, altså modellæring, kan forklare atferdsendring. Denne teorien forutsetter at læring består av fire elementer:


	Oppmerksomhet. Det er nødvendig å være oppmerksom på ytre omgivelser, og oppmerksomhet er resultat av hvordan vi oppfatter verdien av en hendelse.


	Retensjon. Informasjon fra omgivelsene blir lagret (internalisert) i hukommelsen, og kan senere gjenkalles og brukes til fremtidig atferd.


	Reproduksjon. Lært atferd reproduseres når det er nødvendig, og atferden kan endres som følge av tilbakemeldinger fra omgivelsene.


	Motivasjon. Villigheten til å utføre atferd endres som følge av atferdens konsekvenser. Når atferdens belønning er større enn kostnaden, øker sannsynlighet for atferd.




Banduras sosiale læringsteori viser hvordan sosiale modeller (rollemodeller) er viktige for læring i klasserommet. Dersom elever oppfatter at de oppnår positive konsekvenser av å være oppmerksomme og følge med, så gjør de det. Senere utviklet Bandura sin teori til å inkludere kognitive faktorer, som beskriver betydningen av å kontrollere og regulere egen atferd gjennom indre kognitive prosesser. Dermed ble sosial læringsteori utviklet til sosial-kognitiv teori. Denne teorien har hatt stor betydning for forståelse av læring som en kognitiv prosess (se kapittel 5) og for forståelse av forholdet mellom læring og motivasjon (se kapittel 8).



Bruk av pedagogisk psykologi i dag

Personer som jobber spesifikt innenfor fagfeltet pedagogisk psykologi og lærere med kunnskap om pedagogisk psykologi bygger på en lang faghistorisk tradisjon. De er grunnleggende sett opptatt av hvordan elever lærer og hvordan læringsmiljø påvirker læringen (Cameron, 2006), og erkjenner at god undervisning og læring ikke bare forutsetter fagkunnskap, men også hvordan elever og lærere kan ha nytte av fagkunnskapen i en undervisningskontekst. Fagpersoner som bruker pedagogisk psykologi undersøker hvordan individuelle forskjeller og behov blant elever i et samspill med undervisning påvirker læringen. De har kunnskap og ferdigheter til å undersøke elever og læringsmiljø for å hjelpe lærere til å gi best mulig undervisning og hjelpe elever til å lære best mulig. Denne hjelpen er særlig viktig å gi til elever som strever med å lære av ulike grunner, for eksempel evnemessige forutsetninger, sosiale eller emosjonelle vansker, språkvansker eller utviklingsforstyrrelser.

Et grunnlag for all utdanning i norsk skole er at alle ha rett til tilpasset opplæring (Kunnskapsdepartementet. 2017, s. 17–18). Det betyr at alle skal få en oppæring tilpasset sine mentale, fysiske, emosjonelle og sosiale forutsetninger. Pedagogisk psykologi kan ved hjelp av kunnskap om elevers atferd og mentale prosesser bidra til tilpasset opplæring slik at alle elever får realisert sitt potensial i størst mulig grad. Et annet bidrag fra pedagogisk psykologi er kunnskap om inkludering av alle elever i ordinær undervisning. Elever har ulike forutsetninger for å lære, og klassemiljø har ulike forutsetninger for å tilby elever tilpasset undervisning. Inkludering av elever med spesielle behov innebærer både muligheten for tilpasset undervisning og deltakelse i et fellesskap med medelever.

Pedagogisk psykologi er et fagområde som kan hjelpe lærere å forstå hvordan elever lærer, og hvordan de selv kan tilby undervisning som fremmer elevenes læring. Det er et fagområde som viser hvordan det er mulig å tilpasse undervisningen til elevens kognitive, sosiale og emosjonelle utviklingsnivå. Pedagogisk psykolog gir kunnskap om elevers motivasjon for læring og tiltak for å styrke læringsmotivasjonen. Hjelp til å mestre emosjonelle vansker er også et tema innenfor pedagogisk psykologi. Dette fagfeltet bidrar til planlegging av undervisning og kunnskap om undervisningsmetoder. Det inneholder kunnskap om bruk av digitale verktøy i undervisningen, og hjelp til lærere og elever som ønsker å tilegne seg effektive læringsstrategier. Pedagogisk psykologi inneholder også kunnskap om effektiv klasseledelse, kommunikasjon og forståelse av hvordan ulike vurderingsformer påvirker elevenes læring og motivasjon.




Sammendrag


	Pedagogisk psykologi er psykologi anvendt på studiet av læring og utvikling i utdanningssituasjoner.


	Målet med pedagogisk psykologi er å forstå og forbedre undervisning og læring ved hjelp av effektive undervisningsmetoder, motivasjon, klasseledelse og vurderingsformer som øker elevenes kompetanse.


	Pedagogisk psykologi bygger både på pedagogikk og psykologi, og gir kunnskapsgrunnlag til utdanningsvitenskap.


	I likhet med den pedagogiske psykologien er også didaktikken opptatt av undervisning som fagområde.


	Didaktikk beskriver undervisningens innhold (hva), metode (hvordan) og begrunnelse (hvorfor).


	Didaktikk henger sammen med danning, som innebærer å bli formet av erfaringer som er verdsatt innenfor en bestemt kulturkrets.


	Klafki beskriver kategorial danning som et samspill mellom material danning (faglig innhold) og formal danning (personlig vekst).


	Den kategoriale danningen forutsetter eksemplarisk undervisning, som er å bruke slående eksempler til å belyse faglige kategorier.


	Den historiske bakgrunnen for pedagogisk psykologi kan spores tilbake til en filosofisk diskusjon om læring som følge av å erkjenne omgivelsene (empirisme) og som følge av innsikt i nødvendige tankekategorier (rasjonalisme).


	Utviklingen av pedagogisk psykologi kan deles inn i den grunnleggende perioden, etablering av pedagogisk psykologi som vitenskap, og moderne pedagogisk psykologi.


	Den grunnleggende perioden inkluderer skolepsykologi og evnetesting av elever for å gi tilpasset undervisning.


	Etableringen av pedagogisk psykologi som vitenskap var preget av en progressiv bevegelse innenfor utdanning som tok avstand fra tradisjonell undervisning og fremhevet utvikling av elevenes talent gjennom erfaringsbasert læring.


	Moderne pedagogisk psykologi kjennetegnes av en endring fra å være opptatt av atferd til et kognitivt syn på pedagogisk psykologi.


	Bruk av pedagogisk psykologi i dag tar utgangspunkt i hvordan elever lærer, hvordan læringsmiljøet påvirker læringen, og hvordan individuelle forskjeller blant elever påvirker læringen i et samspill med undervisning.






Noen praktiske konsekvenser


	Bruk kunnskap fra ulike fagtradisjoner. Pedagogikken, psykologien og didaktikken er selvstendige fagtradisjoner, samtidig som de beriker hverandre. Den pedagogiske psykologien drar nytte av alle disse fagtradisjonene.


	Søk kunnskap både om individ og miljø. Pedagogisk psykologi inneholder kunnskap om individet som skal lære samt kunnskap om læringsmiljøet. Ved å undersøke samspillet mellom individ og miljø er det mulig å hjelpe lærere med undervisning og elever med læring.


	Bruk pedagogisk psykologi til å fremme god undervisning og læring. Moderne pedagogisk psykologi bygger på vitenskapelig kunnskap som bidrar til å fremme god læring og undervisning.






1  Det egentlige opphavet til begrepet learning by doing er Deweys utsagn «learn to do by knowing, and to know by doing» (Dewey, 1914).

